 NA PHILIP MUYANGA PASTA Ezekiel Odero wa kanisa la New Life Prayer Centre and Church, ameachiliwa huru na mahakama ya Shanzu baada ya upande wa mashtaka kusema kuwa uchunguzi kumhusu ulikuwa umekamilika na faili kufungwa. Hakimu mwandamizi Joe Omido amemwachilia mhubiri huyo kwenye kesi iliyowasilishwa na polisi kupitia kwa upande wa mashtaka. Ombi hilo lilimtaka azuiliwe wakati uchunguzi ukiendelea. “Baada ya kuzingatia kikamilifu rekodi, nimemwachilia Odero kulingana na amri iliyotolewa Mei 2 na Mei 4. Naamuru Sh1.5 milioni zilizotolewa kama bondi zirejeshwe kwa aliyeweka pesa hizo,” akasema Bw Omido. Kiongozi wa mashtaka Anthony Musyoka alieleza mahakama kuwa Ofisi ya Mkurugenzi wa Mashataka ya Umma (ODPP) iliomba kesi iliyowasilishwa dhidi ya Odero ifungwe kwa kuwa uchunguzi ulikuwa umekamilika. Bw Musyoka pia alieleza mahakama kuwa mapendekezo yaliyokuwa ndani ya faili ya polisi yalikuwa yamewasilishwa kwa DPP. “Tumepokea faili ya uchunguzi wa polisi, tumegundua kuwa polisi wamekamilisha uchunguzi wao na kutoa mapendekezo. Kulingana na hali hiyo, sababu zilizosababisha kupeanwa kwa bondi zimepitwa na wakati,” ikasema sehemu moja ya barua ya DPP ambayo iliwasilishwa mahakamani. Kupitia kwa mawakili wake Cliff Ombeta na Danstan Omari, Pasta Odero mnamo Jumatatu alikuwa ameomba kesi dhidi yake ifungwe kwani hakukuwa na madai dhidi yake au ripoti kuhusu kesi. Awali, kupitia ombi lao kwa mahakama, wapelelezi walikuwa wamemtaka Pasta Odero azuiliwe kwa siku 30,  ila mahakama ikakataa ombi hilo na kuwapa siku saba. Baada ya kukamilika kwa siku saba, mahakama ilimwachilia Pasta Odero kwa bondi ya Sh1.5 milioni huku uchunguzi ukiendelea. Upande wa mashtaka ulikuwa umedai kuwa watu kadhaa waliofariki katika kanisa la Pasta Odero, walizikwa katika shamba moja eneo la Shakahola ambalo inadaiwa linamilikiwa na mhubiri Paul Mackenzie. Mahakama ilisikia kuwa Pasta Odero alikuwa akichunguzwa kwa madai ya mauaji, kusaidia watu kujitoa uhai, kuteka nyara, kutoa mafunzo yenye itikadi kali, ukatili dhidi ya watoto, na kusaidia katika kutekeleza makosa ya jinai. Baada ya kuachiliwa huru, Pasta Odero alieleza kuwa hakuwa na kinyongo na ofisi ya Idara ya Uchunguzi wa Makosa ya Jinai (DCI) iliyokuwa ikimchunguza. “Sina machungu na yeyote, mmejua ukweli,” akasema mhubiri Odero, aliyekuwa amenadamana na baadhi ya waumini wa kanisa lake. Mawakili wake walieleza kuwa Pasta Odero hakuwa na nia ya kumshtaki yeyote kwa madai ya kumharibia jina wala kufidiwa kwa wakati huu. “Ni siku ya huzuni kwa kuwa tumeachiliwa katika kesi iliyohusu makosa ambayo hatukuyafanya, kuhusu malalamishi ambayo hayakuwa ya kweli,” akasema wakili Cliff Ombeta, akiongeza kuwa jambo ambalo lilipaswa kuangaliwa kwa siku moja limechukua takriban miezi sita. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  